floradania.dk 21/2011

Artikel: Når planter bliver en Aloha-oplevelse

Paradise Flowers er navnet på sommerens plantetrend. Med skønne farverige og eksotiske planter kan boligen omskabes til det rene bountyland 

På bagkanten af en finanskrise og efter nogle barske vintre længes forbrugerne nu efter fjernere himmelstrøg og ægte skønhed. Jakob Søndergaard, der er direktør og foredragsholder hos pejgruppen, uddyber trendens indhold og muligheder,
-	Forbrugeren retter blikket mod det smukkeste i naturen i form af eksotiske planter, et rigt fugleliv, koraller og ø-paradiser, og de scenarier vil man gerne bringe ind i boligen, 
forklarer Jakob Søndergaard og fortsætter,
-	Fokus er ikke skandinavisk, men inspireret af Stillehavets paradisøer, der farvemæssigt går fra turkisblå og mint over gul til orange og rød. Det tropiske udtryk skal derfor findes i danske blomster og planter, der styles som oaser eller farverige arrangementer i boligen.
Naturlighed og skønhed
Med naturlig skønhed og ægthed som de bærende elementer i trenden skal planterne kompletteres af underlag, der har samme udtryk. Det kan fx være stammer eller blade fra palmer, skjulere eller fade med sandstruktur eller flettede (natur) materialer.
-	I trenden er der lagt vægt på at skabe en rolig yderside, så hvis der bruges fx porcelæn som underlag, er det indersiden, der skal være farvet – som var det en perlemusling, der var skyllet op på stranden,
slutter Jakob Søndergaard.

Tag forskud på ferien
Så mens du venter på sommerferien, kan du allerede nu tage forskud på feriedrømmene og gøre boligen eller terrassen til din egen private Aloha-oplevelse.